**NOTĂ INFORMATIVĂ**

**la proiectul Ordinului pentru aprobarea**

**Metodologiei cu privire la prevenirea și combaterea bullying-ului**

|  |
| --- |
| **1. Denumirea autorului și, după caz, a participanților la elaborarea proiectului** |
| Proiectul Metodologiei cu privire la prevenirea și combaterea bullying-ului (în continuare Metodologie) este elaborat de către Ministerul Educației și Cercetării al Republicii Moldova. în parteneriat cu Centrul de Informare și Documentare privind Drepturile Copilului și Alianța ONG-urilor active în domeniul Protecției Sociale a Copilului și Familiei, cu suportul financiar oferit de Fundația ERIKS Development Partner și Fundația Servicii de Dezvoltare din Liechtenstein.  La activitățile grupului de lucru pentru elaborarea documentului au participat reprezentanți ai ministerului, specialiști în domeniile pedagogiei și psihologiei. Totodată, proiectul a fost dezvoltat cu implicarea reprezentanților Centrului Republican de Asistență Psihopedagogică, cadrelor didactice și manageriale din învățământul profesional tehnic și general, specialiștilor practicieni și experți din Republica Moldova și România. |
| **2. Condițiile ce au impus elaborarea proiectului de act normativ și finalitățile urmărite** |
| Proiectul Metodologiei a fost elaborat în conformitate cu art.136 alin. (7) din Codul educației al Republicii Moldova nr.152/2014, urmare a modificărilor introduse prin Legea nr.36/2022. În acest context, precizăm că, modificările operate în Codul educației prin introducerea principiului non-violenței și a noțiunii de bullying intră în vigoare la 16 septembrie 2022 și constituie temei juridic pentru aprobarea prezentei Metodologii.  În esență, reglementările anti-bullying sunt un răspuns la nevoile autentice ale copiilor și tinerilor, pe de o parte, și la nevoile cadrelor de conducere și didactice, pe de altă parte, de a avea un cadru metodologic pentru o mai bună înțelegere a fenomenului și a posibilelor abordări de soluționare a acestuia.  Metodologia stabilește particularitățile procesului de prevenire și intervenție în cazurile de bullying și are scopul să completeze într-un mod clar și concis cadrul legal existent cu privire la protecția copilului față de toate formele de violență.  Textul Metodologiei reflectă componentele de bază și răspunsurile la principalele întrebări legate de bullying, precum și conține instrumente practice de prevenire și intervenție, cuprinse în anexe. Astfel că, Metodologia de prevenire și combatere a bullying-ului se axează pe organizarea instituțională, prevenirea, identificarea, asistența elevilor implicați, precum și monitorizarea și închiderea cazurilor de bullying.  Bullying-ul este definit ca o formă de agresivitate care se manifestă în mod intenționat, repetat și prin dezechilibru de putere, în relațiile dintre copii, elevi sau studenți, și se referă la acele comportamente prin care un copil/elev/student sau un grup rănește, dăunează, provoacă suferință, neputință, aduce prejudicii demnității umane. Acest tip de agresivitate se desfășoară, în principal, în instituțiile de învățământ și în spațiile destinate educației și formării profesionale.  Influența bullying-ului asupra elevilor este diferită: unii dintre elevi devin țintă a bullying-ului, alții realizează acțiuni de bullying sau sunt martori. O parte dintre elevi nu se încadrează doar într-un singur grup din cele nominalizate mai sus, ei fiind, uneori, în alte roluri decât cele anterioare. Practic, fiecare al 3-lea adolescent, participant la ultimul studiu realizat de UNICEF, în diferite situații, a fost în toate 3 roluri (34,3%). Această categorie de adolescenți este mai frecventă în mun. Chișinău. Fiecare al 4-lea elev (26,2%) este supus bullying-ului și a asistat la situații de bullying asupra altor copii. Situațiile date sunt mai frecvente în rândul fetelor și al elevilor din clasele gimnaziale. Ponderea elevilor, care se află doar într-o singură ipostază, în cazurile de bullying, este redusă: 11,0% sunt doar martori, 8,5% sunt doar țintă și 0,9% doar inițiatori ai bullying-ului.  Soluţionarea cazului de bullying se realizează în cinci etape:  1. Identificarea  2. Investigarea  3. Asistența elevilor  4. Monitorizarea  5. Închiderea cazului.  Toate intervențiile personalului instituției de învățământ urmăresc protecția și acordarea asistenței elevilor implicați în situația de bullying, indiferent de rolul pe care îl au. Responsabilii de soluționarea cazului au o înțelegere critică a fenomenului, intervin prompt și colaborează pentru examinarea fiecărei situații de bullying.  În această ordine de idei, apreciem ca fiind indispensabilă reglementare și recunoașterea fenomenului de bullying ca o formă de violență care are drept consecință crearea unei situații de intimidare, ostile, umilitoare.  De asemenea, accentuăm că promovarea proiectului este în consens cu preocupările de asigurare a drepturilor fiecărui elev și eleve la un mediu educațional protectiv și incluziv, bazat pe respectarea demnității umane și a drepturilor omului. |
| **3. Principalele prevederi ale proiectului și evidențierea elementelor noi** |
| Proiectul Metodologiei prevede următoarele aspecte principale:   * cadrul general de încadrare a documentului și noțiunile utilizate; * organizarea instituțională în scopul prevenirii și intervenției în situațiile de bullying; * organizarea activităților de prevenire a bullying-ului în instituția de învăţământ; * intervenția în situațiile de bullying și implicit identificarea cazurilor, asistența copiilor/ elevilor implicați în cazurile de bullying, direcții de lucru cu părinții/ alți reprezentanți legali ai copilului, monitorizarea, evaluarea și închiderea cazurilor; * anexe care să răspundă cerințelor de aplicare practică a prevederilor privind prevenirea și combaterea fenomenului de bullying. |
| **4. Fundamentarea economico-financiară** |
| Pentru implementarea prevederilor proiectului nu sunt necesare mijloace financiare suplimentare. În mod indirect, vor fi necesare resurse în scopul asigurării formărilor cadrelor de conducere și didactice privind înțelegerea unitară și aplicarea corespunzătoare a prevederilor Metodologiei. În acest scop, atelierele de instruire vor fi organizate cu suportul partenerilor de dezvoltare. |
| **5. Modul de încorporare a actului în cadrul normativ în vigoare** |
| Proiectul ordinului se încorporează în sistemul actelor normative și nu va necesita modificarea altor acte normative. |
| **6. Avizarea și consultarea publică a proiectului** |
| În scopul respectării prevederilor Legii nr. 239/2008 privind transparența în procesul decizional, proiectul ordinului se plasează pe pagina web oficială a Ministerului Educației și Cercetării www.mec.gov.md, compartimentul Transparența decizională. |

**Ministru Anatolie TOPALĂ**

Rodica Braguța, 022 233 678

rodica.braguta@mec.gov.md